

**Indkomne forslag***Forslag 5: vedtægtsændringer (inklusive oversigt over ændringerne).*



|  |
| --- |
| Beskrivelse: C:\Users\mwi\AppData\Local\Microsoft\Windows\Temporary Internet Files\Content.Outlook\AMPN2U23\Lind_logo.jpgBeskrivelse: C:\Users\mwi\AppData\Local\Microsoft\Windows\Temporary Internet Files\Content.Outlook\AMPN2U23\Lind_logo.jpg  **LIND Advokataktieselskab**  **Ved Vesterport 6, 2. sal**  **1612 København V**  **Telefon: +45 82 30 90 00**  **Mail: lind@lindlaw.dk**  **www.lindlaw.dk**  **CVR. 38 89 67 84**  **Bank: 5301-0428756**  13. marts 2025  Jnr.: 787700005 |

Ændringsforslag i vedtægter for Frie Skolers Lærerforening  
- grupperet efter ændringens art.

**Ændringer af mulig indholdsmæssig/politisk karakter**

I § 3:

Tekst ændret til ’relevant arbejdsgiverpart’

§ 5 stk. 2 (tidligere § 6 stk. 3)

Præcisering af hidtidig gældende praksis på, at der ikke efter karensperiodens udløb kan opnås ret til juridisk eller økonomisk bistand på forhold/sager, der er opstået *i* karensperioden.

I § 6, stk. 3 (ny):

Tidsbegrænsningen på forhøjet kontingent foreslås fjernet.

I § 7, stk. 2 og 3:

Bestemmelserne i stk. 2, første til tredje samt femte afsnit samt stk. 3 er ikke logisk sammenhængende. Første til tredje afsnit foreslås derfor forenklet til et enkelt afsnit, med konsekvensrettelser i femte afsnit og i stk. 3. Alt afhængigt af hvordan de oprindelige bestemmelser forstås kan der være tale om en indholdsmæssig ændring.

I § 14, stk. 3 (ny):

Der er indsat en frist for bekendtgørelse af repræsentantskabsmøde.

I § 18, stk. 1 og 2:

Praksis med revision af foreningsregnskabet af statsautoriserede revisorer indskrives i vedtægten og det tydeliggøres, at de revisorer som repræsentantskabet vælger, er interne (lægmands-)revisorer. Der er herudover enkelte sproglige forenklinger.

I kredsvedtægtens § 6, stk. 1 (ny):

Der foreslås indsat en bestemmelse om kredsgeneralforsamlingens kompetence. Efter en naturlig læsning af kredsvedtægterne er kredsgeneralforsamlingen allerede i dag den højeste myndighed for kredsene, så der tilsigtes ingen indholdsmæssig ændring. Ændringen er også nævnt nedenfor under pkt. 5.

**Præciseringer af uklarheder og tydeliggørelse af implicitte forhold**

I § 4, stk. 7 (gældende):

Det er tydeliggjort hvad dispensationsadgangen angår.

I § 6, stk. 2 (gældende):

”børnehaveklasseleder” er tilføjet for at sikre konsistens med § 4, stk. 1 (ny). Øvrige ændringer er omtalt nedenfor under pkt. 4.

I § 11, stk. 1 (ny):

Det kan af vedtægternes øvrige bestemmelser udledes, at hovedbestyrelsen er den højeste myndighed uden for repræsentantskabsmøder og generalforsamling, men det fremgår ikke eksplicit, så det foreslås indsat.

I § 11, stk. 2 (ny):

Af de gældende kredsvedtægters § 5, stk. 3 kan det konstateres, at der skal føres referat af hovedbestyrelsesmøder. Det foreslås indskrevet i foreningsvedtægterne.

I § 13, stk. 3 (ny):

Det er tydeliggjort, at pligten til at fratræde gælder alle situationer med mistet valgbarhed.

**Omrokering af vedtægtsbestemmelser for en bedre systematik**

Om medlemskredsen (§4)

I § 2:

Tekst er flyttet til § 4, stk. 1, første afsnit.

I § 4, stk. 1:

Tekst fra gældende § 2 er indsat i første afsnit

Gældende stk. 6, tredje afsnit er indsat som tredje afsnit.

Tekst fra gældende stk. 3, andet afsnit er indsat som fjerde afsnit.

I § 4, stk. 3 (gældende):

Slettes da teksten om medlemskreds er flyttet § 4, stk. 1. Se nedenfor om de øvrige dele af teksten, der er flyttet til §§ 5 og 6.

I § 4, stk. 6 (gældende):

Tredje afsnit er flyttet til stk. 1.

Om medlemsrettigheder (§5)

I § 4, stk. 3 (gældende):

Slettes da teksten om hvilende medlemmers rettigheder er flyttet til § 5, stk. 2, femte afsnit. Se ovenfor og nedenfor om de øvrige dele af teksten, der er flyttet til §§ 4 og 6.

I § 4, stk. 4 (gældende):

Slettes da indholdet er flyttet til § 5, stk. 3 (nyt), første til tredje afsnit, i omformuleret form med samme betydning.

I § 4, stk. 6 (gældende):

Sidste del af andet afsnit er flyttet til § 5, stk. 3 (nyt), fjerde afsnit.

I § 5, stk. 2:

I første afsnit er teksten justeret, så den afspejler den gældende praksis.

I tredje afsnit er karensreglen fra gældende § 6, stk. 3 indsat og derfor er §-henvisningen i første afsnit overflødig og slettet. Karensreglen er sprogligt omformuleret, men har samme indhold.

I fjerde afsnit er teksten fra § 4, stk. 3 (gældende) om hvilende medlemmers rettigheder indsat.

I § 5, stk. 3 (ny):

Bestemmelserne i § 4, stk. 4 og 6 (gældende) er indsat her.

I § 6, stk. 3 (gældende):

Karensreglen er flyttet til § 5, stk. 2, stk. 3 i en ny sproglig form

Om kontingent (§6)

I § 4, stk. 3 (gældende):

Slettes da teksten om kontingent er flyttet til § 6, stk. 5 (nyt). Se ovenfor om de øvrige dele af teksten, der er flyttet til §§ 4 og 5.

I § 6, stk. 2 og 3 (nye) og § 6, stk. 4 og 5 (gældende):

Gældende stk. 4 og 5 er flyttet op som stk. 2 og 3 af logiske årsager, da de viser hovedreglen og de følgende stykker modifikationerne. I nyt stk. 3 er der lavet en indholdsmæssig ændring, da tidsbegrænsningen på forhøjet kontingent foreslås fjernet. Se også ovenfor i afsnit 1 herom.

Om udmeldelse og eksklusion (§7)

I § 7, stk. 2 og 3:

Der er lavet de forenklinger, som er nævnt ovenfor i afsnit 1.

I § 7, stk. 4:

Teksten er forenklet og delen om nægtelse af optagelse er flyttet til § 6, stk. 1. Der er ingen indholdsmæssige ændringer.

Om forretningsudvalg m.v.

I § 11, stk. 2 (ny) og § 12 (ny):

Bestemmelsen om forretningsudvalg og øvrige udvalg foreslås udskilt til en selvstændig bestemmelse og slettes derfor i § 11 (ny) og indsættes i § 12 (ny), hvor den deles i to stk. Af forenklingsårsager nævnes chefgruppen fremfor en oplistning af chefer. Det vil også smidiggøre omorganisering af sekretariatet.

Om repræsentantskabet (§ 14)

Overordnet om § 14

Bestemmelsens systematik er ændret, så reglerne om repræsentantskabets sammensætning er flyttet fra stk. 5 til stk. 2. Dette stk. er herudover søgt forenklet og tydeliggjort med bl.a. overskrifter. Der er ingen indholdsmæssig ændring. Forudsætningen om at de studerendes gruppe skal udgøre 50 før de kan vælge repræsentanter er flyttet fra § 4, stk. 6 (gældende).

§ 14, stk. 2:

Bestemmelsen om, at ”hvis en opstillet kredskandidat efterfølgende vælges som skolerepræsentant..” et slette, da situationen tidsmæssigt er umuligt efter datoerne for valg af kredsrepræsentanter blev flyttet i 2023.

I § 14, stk. 3 (ny):

Bestemmelsen om virtuelle repræsentantskabsmøder er omformuleret og flyttet til dette stk. for at tydeliggøre, at det er ordinære såvel som ekstraordinære møder, der kan afholdes virtuelt.

I § 14, stk. 4 (ny):

Særbestemmelse om bekendtgørelse af ekstraordinært repræsentantskabsmøde slettes, så reglerne for ordinært repræsentantskabsmøde følges. Varslingsbestemmelserne er af systematiske årsager samlet i det andet afsnit.

Teksten om virtuelle møder er flyttet til § 14, stk. 3 (ny), jf. ovenfor.

I § 14, stk. 3 (gældende):

Bestemmelsen slettes, da sidste del er flyttet til § 14, stk. 6 (ny) og den første del er overflødig, da valgbarheden er reguleret i § 5 (ny).

I § 14, stk. 5 (ny):

§-henvisningen er slettet, da den er forkert og unødvendig. Det er overflødigt at nævne, at hvert medlem kun har en stemme, da det gælder i alle tilfælde, hvor der ikke er angivet andet. Teksten herom foreslås derfor slettet.

I § 14, stk. 6 (ny):

Bestemmelsen om rejseudgifter m.v. passer systematisk bedst til sidst i § 14 og er derfor flyttet fra § 14, stk. 3 (gældende).

Om generalforsamlingen (§ 16)

Overordnet om § 16:

Bestemmelsen foreslås opdelt i stk., så den får en systematik, der svarer til § 14.

I § 16, stk. 4 (ny):

Teksten i andet afsnit er korrigeret, så den afspejler realiteten i, at der er faste og udtømmende angivne dagsordenspunkter for generalforsamlingen.

Om TR

I § 9, stk. 2 og 3:

Indholdet af stk. 2 femte afsnit er flyttet til stk. 3, der således samlet kommer til at regulere godkendelse og sanktionering af tillidsrepræsentanter. Der er herudover lavet en præciserende henvisning til cirkulæret om TR.

**Sletning eller korrektion af forældede, uklare og/eller overflødig tekst og §-henvisninger**

I § 4, stk. 5 (gældende):

I første afsnit slettes §-henvisningen, som er uklar, da der ikke omtales en pensionistgruppe.

Andet afsnit slettes, da pensionistmedlemmers stemmeret allerede er reguleret i § 14, stk. 5 (gældende).

I § 4, stk. 6 (gældende):

I første linje slettes teksten om optagelse, som allerede er reguleret i § 4, stk. 1, andet afsnit.

I andet afsnit slettes bestemmelsen om stemmeret, da den fremgår af § 14, stk. 5 (gældende) bortsæt fra betingelsen om 50 medlemmer i gruppen af lærerstuderende. Den betingelse er derfor sat ind i § 14.

I § 5, stk. 3 (gældende):

Sidste sætning er overflødig og derfor slettet.

I § 6, stk. 2 (gældende):

Overflødig tekst er slettet.

I § 8:

Overflødig tekst er slettet.

I § 9, stk. 2:

Første afsnit slettes, da tillidsrepræsentanternes medlemskab af repræsentantskabet er reguleret i § 14, stk. 5 (gældende).

I § 10:

Der er lavet en række sproglige forenklinger i § 10.

I § 13, stk. 1:

Sprogligt forenklet og den del af valgbarhedsbestemmelsen, som allerede er reguleret i § 5 (ny), foreslås slettet. Den del af bestemmelsen, der angår valgets gennemførelse foreslås udskilt i et nyt stk. 2

I § 13, stk. 2 (ny) og 7 (gældende):

Valgreguleringen foreslås samlet i én bestemmelse, der indeholder dele af det gældende stk. 1 og stk. 7 i en mere enkel form.

I § 13, stk. 4 (ny):

Sproglig forenkling.

I § 13, stk. 5 (ny):

Henvisningen er korrigeret, så den bliver retvisende.

I § 17, stk. 3-6:

Der er lavet flere sproglige forenklinger og en enkelt korrektur.

I § 19:

Overskriften er ændret, så den dækker indholdet bedre.

**Kredsenes forhold**

I foreningsvedtægternes § 10, stk. 4 (ny) og § 11 (gældende):

En eksplicit henvisning til kredsvedtægterne (i det følgende ”kvdt”) foreslås indsat i § 10, stk. 4. Kredsvedtægterne regulerer allerede det, som står i § 11, stk. 1 og 2, som derfor kan slettes og som konsekvens heraf foreslås § 11 stk. 3 i stedet indsat som § 10, stk. 5.

I kvdt. § 4:

Bestemmelsens strukturen er ændret, så den følger strukturen i foreningsvedtægtens bestemmelser om foreningsorganer, dvs. at kompetencen beskrives først, dernæst valg m.v. og til slut fratrædelse og rekonstitutering. Specifikt er der lavet følgende ændringer:

I kvdt § 4, stk. 1:

Kompetencebestemmelsen fra § 4, stk. 6 er indsat her, men teksten om kredsmøder er slettet, da de ikke er defineret eller omtalt i kvdt i øvrigt.

Andet afsnit er flyttet til § 4, stk. 5 (ny), da den passer bedst i en bestemmelse om valg.

I kvdt § 4, stk. 3 og 4 (nye):

Gældende § 4, stk. 4 og 5 er flyttet herom. Kredsmødet er slettet af samme årsag som ovenfor.

I kvdt § 4, stk. 5 (ny):

Bestemmelsen fra den gældende § 4, stk. 3 er sprogligt forenklet og gjort konsistent med valgbarhedsbestemmelsen i § 6, stk. 7 (ny) ved blot at henvise hertil.

Der er indsat et nyt andet afsnit flyttet fra stk. 1.

I tredje afsnit er af systematiske årsager foretaget en henvisning til foreningsvedtægtens § 13, stk. 4 (ny).

I kvdt § 4, stk. 4 – 6 (gældende):

Bestemmelserne er slettet da teksten er flyttet til § 4, stk. 1, 3 og 4 (nye). Andet afsnit af § 4, stk. 5 (gældende) er dog bevaret sprogligt forenklet som tredje afsnit i § 4, stk. 5 (ny).

I kvdt. § 5:

Sidste del af stk. 3 er slettet da forholdet er reguleret i foreningsvedtægtens § 12, stk. 2 (ny).

I kvdt. § 6:

Bestemmelsen er opbygningsmæssigt justeret en smule og forenklet. Specifik er foretaget følgende ændringer:

I kvdt § 6, stk. 1 (ny):

Der foreslås indsat en bestemmelse om kredsgeneralforsamlingens kompetence, som uddybet ovenfor under pkt. 1.

Den gældende stk. 1 bliver nyt stk. 2.

I kvdt § 6, stk. 2 (gældende):

Bestemmelsen flyttes af systematiske årsager til § 6, stk. 15 (ny).

I kvdt § 6, stk. 3:

Der er tilføjet ”to” foran suppleanter i pkt. 8 for at skabe konsistens med § 6, stk. 11 (ny).

I kvdt § 6, stk. 7 (gældende):

Slettes da den er overflødig.

I kvdt § 6, stk. 7 (ny):

Er sprogligt forenklet på samme måde som foreningsvedtægtens § 13, stk. 1. Sidste afsnit er historisk betinget og ikke længere relevant, så det slettes.

I kvdt § 6, stk. 9 og 10 (gældende):

Bestemmelserne om kredsrevisorer er flyttet til § 6, stk. 12 (ny). I øvrigt er bestemmelserne sammenskrevet og forenklet i en ny § 6, stk. 8.

I kvdt § 6, stk. 9 (ny):

Dele af gældende § 6, stk. 10 er indsat som første afsnit. Den resterende tekst er forenklet og præciseret.

I kvdt § 6, stk. 10 og 11 (ny):

Bestemmelserne er forenklede og præciserede.

I kvdt § 6, stk. 12 (ny):

Der er indsat en særskilt bestemmelse om valg af revisorer for at skabe konsistens med de øvrige stk.

I kvdt § 6, stk. 15 (ny):

Bestemmelsen er flyttet fra stk. 2 og sprogligt forenklet.

I kvdt. § 8:

Der er foretaget sproglige forenklinger og præciseringer.

**Dispositionsfonden**

Der er foretaget enkelte sproglige præciseringer.

[VEDTÆGTER 2](#_Toc87263358)

[§ 1. NAVN OG HJEMSTED 2](#_Toc87263359)

[§ 2. FORMÅL 2](#_Toc87263360)

[§ 3. VIRKSOMHED 2](#_Toc87263361)

[§ 4. MEDLEMSKAB 2](#_Toc87263362)

[§ 5. MEDLEMSRETTIGHEDER OG – PLIGTER 4](#_Toc87263363)

[§ 6 INDMELDELSE OG KONTINGENT 5](#_Toc87263364)

[§ 7. UDMELDELSE OG EKSKLUSION 6](#_Toc87263365)

[§ 8. OVERENSKOMSTER 7](#_Toc87263366)

[§ 9. TILLIDSREPRÆSENTANTERNE 7](#_Toc87263367)

[§ 10. KREDSINDDELING 7](#_Toc87263368)

[§ 11. KREDSBESTYRELSERNE 8](#_Toc87263369)

[§ 12. HOVEDBESTYRELSEN 9](#_Toc87263370)

**[§ 13 FORMANDSKABET](#_Toc87263371)** [9](#_Toc87263371)

[§ 14. REPRÆSENTANTSKABET 11](#_Toc87263372)

[§ 15. REPRÆSENTANTSKABSMØDET 15](#_Toc87263373)

[§ 16. GENERALFORSAMLINGEN 15](#_Toc87263374)

[§ 17. URAFSTEMNING 16](#_Toc87263375)

[§ 18. REGNSKABSÅR 16](#_Toc87263376)

[§ 19. BINDENDE TILSAGN 16](#_Toc87263377)

[§ 20. SEKRETARIATET 17](#_Toc87263378)

[§ 21. VEDTÆGTSÆNDRINGER 17](#_Toc87263379)

[§ 22. OPHÆVELSE 17](#_Toc87263380)

[§ 23. IKRAFTTRÆDEN 17](#_Toc87263381)

[KREDSVEDTÆGTER FOR Frie Skolers Lærerforening 18](#_Toc87263382)

[§ 1. FORMÅL 18](#_Toc87263383)

[§ 2. VIRKSOMHED 18](#_Toc87263384)

[§ 3. MEDLEMMER 18](#_Toc87263385)

[§ 4. KREDSBESTYRELSEN 18](#_Toc87263386)

[§ 5. KREDSBESTYRELSESMØDER 19](#_Toc87263387)

[§ 6. KREDSGENERALFORSAMLINGER 20](#_Toc87263388)

[§ 7.EKSTRAORDINÆR KREDSGENERALFORSAMLING 23](#_Toc87263389)

[§ 8. ØKONOMI 23](#_Toc87263390)

[§ 9. OPHÆVELSE OG ÆNDRING AF VEDTÆGTER 23](#_Toc87263391)

[§ 10. IKRAFTTRÆDEN 23](#_Toc87263392)

[VEDTÆGTER FOR FSL’S DISPOSITIONSFOND 23](#_Toc87263393)

**VEDTÆGTER, ÆNDRINGSFORSLAG**

|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **§ 1. NAVN OG HJEMSTED** Foreningens navn er Frie Skolers Lærerforening  Foreningens engelsksprogede navn er  Teachers Union for Danish Independent Schools  Foreningens hjemsted er sekretariatets adresse.  **§ 2. FORMÅL** Frie Skolers Lærerforening er en fagforening, hvis formål er at varetage medlemmernes faglige, pæda­go­giske, juridiske og økonomiske interesser som ansatte ved frie skoler samt at styrke sammenholdet og virke for disse skolers udvikling og trivsel..  **§ 3. VIRKSOMHED** Foreningens formål søges bl.a. fremmet ved:   1. at foreningen udøver sin forhandlingsret og aftaler overenskomst med relevante arbejdsgiverparter 2. at samarbejde med andre lærer- og lønmodtagerorganisationer i ind- og udland 3. at samarbejde med relevante skoleorganisationer 4. at rådgive og vejlede samt yde juridisk støtte til almindelige medlemmer, der i relation til ansættelse på en fri skole anmoder herom 5. at udgive medlemsblad, nyhedsbreve, drive hjemmeside og understøtte medlemmernes behov for information, bl.a. via elektroniske medier 6. at afholde møder og kurser af pædagogisk, faglig og organisatorisk art 7. at være politikskabende og deltage i den offentlige debat for så vidt angår emner med relevans for foreningens medlemmer, både hvad angår løn- og ansættelsesforhold, arbejdsmiljø, pædagogisk udvikling samt den frie skolesektors vilkår i øvrigt. 8. at der i begrænset omfang kan suppleres med salg af varer og ydelser.   **§ 4. MEDLEMSKAB** Som almindelige medlemmer kan optages lærere og børnehaveklasse-ledere ved frie skoler, afdelingsledere, der er ansat med arbejdsopgaver på frie skoler med boafdelinger samt dimittender.  Som særlige medlemmer kan optages medlemmer, der pensioneres, lærerstuderende på Den frie Lærerskole i Ollerup og hertil svarende frie uddannelsesinstitutioner, samt efter hovedbestyrelsens beslutning personer, der på anden vis er eller har været beskæftiget med pædagogisk virksomhed, eller personer, hvis medlemskab kan virke fremmende for foreningens formål.  Studerende ved eventuelle fremtidige frie læreruddannelser kan efter hovedbestyrelsens beslutning optages på linje med studerende fra Den frie Lærerskole.  Almindelige medlemmer kan i forbindelse med orlov fra en fri skole uden løn/pension i op til et år bevilges hvilende medlemskab med kontingentfritagelse.  **Stk. 2.** Som almindelige medlemmer kan ingen optages, der ifølge gældende grænseaftaler henhører under en anden organisation.  **Stk. 3.** Medlemmer, der pensioneres, optages i pensionistgruppen. Medlemmer af pensionistgruppen vælger fire repræsentanter og to suppleanter til et pensionistudvalg. Pensionistudvalget vælges og fungerer i henhold til regler vedtaget af foreningens hovedbestyrelse.  **Stk. 4.**  Medlemmer i gruppen af lærerstuderende fra Den frie Lærerskole i Ollerup vælger fire repræsentanter og to suppleanter til et udvalg for de lærerstuderende fra Den frie Lærerskole i Ollerup. Udvalget vælges og fungerer efter regler vedtaget af foreningens hovedbestyrelse.  **Stk. 5.** Hovedbestyrelsen kan beslutte at fravige ovenstående optagelsesbetingelser, når særlige forhold gør dette berettiget.  **§ 5. MEDLEMSRETTIGHEDER OG –PLIGTER**  Medlemmerne skal senest i forbindelse med deres indmeldelse gøres opmærksom på hjemmesiden og henvises til foreningens vedtægter m.v., således, at de ved indmeldelsen er sikret kendskab til disse.  **Stk. 2.**  Et medlem oppebærer fulde medlemsrettigheder og er tilsvarende undergivet fulde medlemsforpligtelser, når foreningens sekretariat har bekræftet, at betingelserne for medlemskab er opfyldt.  Rådgivning og bistand ydes kun i forbindelse med hændelser og forhold, der formelt er opstået efter, at skriftlig/elektronisk indmeldelse er modtaget på foreningens sekretariat.  Ved indmeldelse senere end tre måneder efter, at medlemmet har opnået ret til medlemskab, indtræder retten til juridisk eller økonomisk bistand fra foreningen først efter tre måneders ubrudt medlemskab og alene vedrørende forhold/sager opstået efter udløbet af 3 måneders-perioden,. Tilsvarende regler finder anvendelse ved genindmeldelse.  Hovedbestyrelsen kan i ganske særlige tilfælde dispensere herfra. I sådanne tilfælde betaler medlemmet omkostningerne forbundet hermed, fastsat af Hovedbestyrelsen. Hovedbestyrelsen kan ligeledes træffe beslutning om karensfritagelse for alle eller en afgrænset gruppe ved indmeldelse i en tidsbegrænset periode.  Hvilende medlemmer kan på et hvilket som helst tidspunkt genaktivere deres almindelige medlemskab uden karensperiode. Der kan under det hvilende medlemskab kun ydes bistand vedrørende sager hidhørende fra den orlovsbevilgende skole.  **Stk. 3.**  Særlige medlemmer er ikke valgbare og har ikke stemmeret i foreningen, udover det, der følger af valgret og stemmeret i pensionistgruppen og gruppen af lærerstuderende fra Den fri Lærerskole i Ollerup.  Særlige medlemmer har ikke ret til juridisk eller økonomisk bistand fra foreningen.  Særlige medlemmer, der i en periode på mindst 3 måneder ansættes på en fri skole med en beskæftigelse på mindst 40 % betragtes i denne periode i alle henseender som almindelige medlemmer.  I perioden med lærerstuderendes praktik på skolerne, hvor ansættelsen sker på almindelige vilkår efter overenskomstens bestemmelser, betragtes studerende i alle henseender som almindelige medlemmer.  **Stk. 4.**  Medlemmer er forpligtet til at give foreningen alle relevante oplysninger om eksempelvis  navn, personnummer, ansættelsessted, bopæl, stillingskategori, løn og beskæftigelsesgrad samt efterfølgende ændringer i disse forhold.  **§ 6 INDMELDELSE OG KONTINGENT** Indmeldelse sker ved skriftlig/elektronisk henvendelse til sekretariatet. Det påhviler hovedbestyrelsen at påse, at betingelserne for medlemskab er opfyldt. Hovedbestyrelsen kan nægte optagelse efter de for eksklusion gældende regler, jf. § 7, stk. 4.  **Stk. 2.**  Repræsentantskabet fastsætter medlemskontingentet.  Hovedbestyrelsen kan fastsætte særlige regler om kontingent og øvrige medlemsvilkår for medlemmer, der er dobbeltorganiserede i henhold til en samarbejdsaftale mellem foreningen og en anden faglig organisation.  **Stk. 3.**  Såfremt foreningen inddrages i en lovlig arbejdskonflikt, jf. § 7, stk. 2, kan hovedbe­styrelsen fastsætte et forhøjet kontingent, som gælder fra den 1. i måne­den efter beslutningen og .  **Stk. 4.** Nyindmeldte medlemmer betaler kontingent fra den 1. i måneden efter indmeldelsen.   Nyindmeldte uden anciennitetsgivende tidligere ansættelse som lærer/børnehaveklasseleder er kontingentfrie de første tre måneder efter ansættelsen.  **Stk. 5.**  Repræsentantskabet kan fastsætte et særligt, nedsat kontingent for almindelige medlemmer, når de rammes af ledighed. Ledige medlemmer bevarer i øvrigt fulde medlemsrettigheder som almindelige medlemmer af foreningen.  **§ 7. UDMELDELSE OG EKSKLUSION** Udmeldelse skal ske ved skriftlig/elektronisk henvendelse til sekretariatet med mindst en måneds varsel til udgangen af kontingentperioden. Ved fremsendelse af dokumentation for indmeldelse i en anden overenskomstbærende organisation til sekretariatet kan dette varsel forkortes, således at der ikke betales dobbelt kontingent.  **Stk. 2.**  Fra den dag foreningen enten selv eller gennem forhandlingsorganisationer har varslet arbejdskonflikt, eller der fra arbejdsgiverside er varslet arbejdskonflikt og indtil 6 måneder efter en konflikts ophør, kan udmeldelse ikke finde sted. Hovedbestyrelsen kan dog i ganske særlige tilfælde efter forudgående skriftlig ansøgning meddele dispensation. Udmeldelse kan herudover ske efter de almindelige regler, hvis et almindeligt medlem overgår til en anden stilling uden for foreningens overenskomstområde og indmelder sig i den forhandlingsberettigede organisation på området.  Har et medlem i forbindelse med en arbejdskonflikt optaget lån, kan udmeldelse dog først ske, når lånet er tilbagebetalt, eller der er indgået aftale om tilbagebetalingen.  Hvis en varslet arbejdskonflikt bortfalder inden iværksættelsen, gælder det almindelige udmeldelsesvarsel fra vedtagelsen af ny overenskomst eller beslutning i centralorganisationen eller ikrafttrædelsen af lov om indgreb i arbejdskonflikten  Medlemmer, der har udmeldt sig i perioden 8. november 2013 til 31. december 2016, skal ved genindmeldelse betale, hvad der svarer til det samlede fastsatte konfliktbidrag fra udmeldelsen frem til 31. december 2016, for at opnå medlemsrettigheder igen. Dette gælder dog ikke udmeldelser foretaget i overensstemmelse med § 7, stk. 2, 3. pkt.  **Stk. 3.** Medlemmer, der trods påkrav ikke har betalt forfaldent kontingent, slettes af medlemslisten, når kontingentrestancen strækker sig over mere end to måneder. Restancen er det skyldige beløb indtil udmeldelsesdatoen. I den i stk. 2 nævnte situation slettes restanter dog først fra det tidspunkt, de kunne have meldt sig ud. Sådanne medlemmer kan genindmeldes, når kontingentrestancen for hele perioden er indbetalt  **Stk. 4.** Hvis et medlem har udvist en optræden, som kan være til skade for foreningens formål, arbejde eller anseelse, kan hovedbestyrelsen ekskludere medlemmet. På medlemmets forlangende forelægges eksklusionen på det førstkommende repræsentantskabsmøde til endelige afgørelse. Ved repræsentantskabets behandling har det pågældende medlem tillige med en af vedkommende udpeget bisidder ret til at overvære og tage del i forhandlingerne.  En indbringelse af hovedbestyrelsens beslutning for repræsentantskabet har ikke opsættende virkning.  **§ 8. OVERENSKOMSTER** Foreningens medlemmer er bundet af og forpligtet efter de overenskomster og aftaler, som foreningen har indgået med ministerier, andre organisationer, institutioner m.v.  **§ 9. TILLIDSREPRÆSENTANTERNE** Tillidsrepræsentanterne er foreningens lokale repræsentanter på skolerne. Tillidsrepræsentanterne har bl.a. til opgave at være bindeled mellem medlemmerne, kredsene, hovedbestyrelsen og sekretariatet.  **Stk. 2.**  Tillidsrepræsentanterne indgår inden for de rammer, der er udstukket af foreningens hovedbestyrelse og overenskomster, aftaler m.v., aftaler med skolernes ledelse.  Tillidsrepræsentanterne skal holde sig orienteret om spørgsmål af væsentlig interesse for foreningens medlemmer på skolerne. Det påhviler tillidsrepræsentanterne – opfordret eller uopfordret – at give foreningen de meddelelser om forholdene på skolerne, som er nødvendige for foreningens varetagelse af medlemmernes interesser.  Tillidsrepræsentanten fungerer i henhold til de af foreningen fastsatte regler for tillidsrepræsentanter.  **Stk. 3.**  Hovedbestyrelsens godkendelse af valget af en tillidsrepræsentant efter gældende bestemmelser i cirkulære om tillidsrepræsentanter mv. i staten og retten til i det hele taget at fungere som tillidsrepræsentant, kan efter hovedbestyrelsens beslutning tilbagekaldes, såfremt en tillidsrepræsentant undlader at deltage i obligatorisk (efter-)uddannelse eller overtræder fastsatte regler, herunder foreningens vejledning om databeskyttelse til tillidsrepræsentanter. Hovedbestyrelsen kan under samme betingelser tilbagekalde en tillidsrepræsentants aftale- og forhandlingsret.  **§ 10. KREDSINDDELING** Almindelige medlemmer henføres til kredsene således:  **Kreds 1:**  Ansatte ved frie skoler i Frederikshavn, Hjørring, Læsø, Brønderslev, Jammerbugt, Thisted, Morsø, Skive, Vesthimmerland, Viborg, Aalborg og Rebild kommuner.  **Kreds 2:**  Ansatte ved frie skoler i Randers, Mariagerfjord, Norddjurs, Syddjurs, Favrskov, Aarhus, Skanderborg, Odder og Samsø kommuner.  **Kreds 3:**  Ansatte ved frie skoler i Lemvig, Struer, Holstebro, Herning, Silkeborg, Ikast-Brande, Ringkøbing-Skjern, Horsens, Hedensted og Vejle kommuner.  **Kreds 4:**  Ansatte ved frie skoler i Varde, Fanø, Billund, Vejen, Fredericia, Esbjerg, Kolding, Haderslev, Tønder, Aabenraa og Sønderborg kommuner.  **Kreds 5:**  Ansatte ved frie skoler i Middelfart, Nordfyns, Kerteminde, Assens, Odense, Nyborg, Faaborg-Midtfyn, Svendborg, Ærø og Langeland kommuner.  **Kreds 6:**  Ansatte ved frie skoler i Kalundborg, Sorø, Slagelse, Ringsted, Køge, Næstved, Faxe, Stevns, Vordingborg, Lolland og Guldborgsund kommuner.  **Kreds 7:**  Ansatte ved frie skoler i Greve, Solrød, Albertslund, Høje-Taastrup, Ishøj, Glostrup, Frederiksberg, Gentofte, Rødovre, Brøndby, Hvidovre, Vallensbæk, København, Tårnby, Dragør kommuner og Bornholms Regionskommune.  **Kreds 8:**  Ansatte ved frie skoler i Odsherred, Holbæk, Lejre, Roskilde, Halsnæs, Gribskov, Helsingør, Fredensborg, Hillerød, Frederikssund, Egedal, Hørsholm, Allerød, Rudersdal, Lyngby-Taarbæk, Furesø, Gladsaxe, Ballerup og Herlev kommuner.  **Stk. 2.**  Ledige medlemmer og pensionister tilhører den kreds, hvor vedkommende har bopæl. De kan dog efter ønske overføres til den kreds, hvor de har haft arbejdsmæssig tilknytning. Lærerstuderende henføres ikke til kredsene.  **Stk. 3.** Hovedbestyrelsen fastsætter den nøjagtige afgrænsning af de i stk.1 nævnte kredse. Hovedbestyrelsens beslutning kan indbringes for repræsentantskabet, der træffer den endelige afgørelse.  **Stk. 4.**  For kredsene gælder i supplement til disse vedtægter kredsvedtægterne, der er fastsat af repræsentantskabet og alene kan ændres efter § 21.  **Stk. 5.**  Hovedbestyrelsen fastlægger regler for frikøb, honorarer, godtgørelser m.v. i kredsbestyrelserne.  **§ 11. HOVEDBESTYRELSEN**  Hovedbestyrelsen er foreningens højeste myndighed imellem repræsentantskabsmøder og generalforsamlinger. Hovedbestyrelsen består af kredsformændene samt foreningens formand og næstformand. Formand og næstformand må ikke samtidig være kredsbestyrelsesmedlemmer eller kredsformænd. Hvis en kredsformand får forfald til et hovedbestyrelsesmøde, kan kredsens næstformand deltage i mødet med samme rettigheder.  **Stk. 2.** Hovedbestyrelsen konstituerer i øvrigt sig selv og udpeger foreningens repræ­sen­tanter over for andre organisationer m.v.  Hovedbestyrelsen fastsætter sin egen forretningsorden. Der føres referat fra alle hovedbestyrelsesmøder og kredsbestyrelserne har adgang til et eksternt referat.  **Stk. 3.** Den nyvalgte hovedbestyrelse træder i funktion 1. maj, dog træder en nyvalgt formand og næstformand i funktion umiddelbart efter det repræsentantskabsmøde, hvor de er valgt.  **§ 12. FORRETNINGSUDVALG OG ANDRE UDVALG**  Der nedsættes et forretningsudvalg, der varetager foreningens daglige drift. Forretningsudvalget består af foreningens formand og næstformand samt chefgruppen.  **Stk. 2.**  Hovedbestyrelsen nedsætter nød­ven­dige udvalg i det omfang sådanne ikke allerede måtte være nedsat af repræsentantskabet.  **§ 13 FORMANDSKABET**  Foreningens formand og næstformand vælges af repræsentantskabet forskudt hvert andet år for en fireårig periode.  Medlemmer, der samtidig er valgt til bestyrelsen i en skoleorganisation, hvis skoler er omfattet af foreningens overenskomster er ikke valgbare til formandskabet. Det samme gælder medlemmer, der er valgt med fuld stemmeret til en bestyrelse for en fri skole eller som suppleant for et bestyrelsesmedlem med fuld stemmeret.  **Stk. 2.** Forud for repræsentantskabsmødet skal for hver kandidat til formands- eller næstformandsvalget indsendes stillerlister forsynet med mindst 20 almindelige medlemmers underskrift som stillere samt med kandidatens underskrift på, at vedkommen­de er villig til at modtage valg.  Stillerlisterne skal være foreningens sekretariat i hænde senest 4 uger før afholdelsen af repræsentantskabsmødet.  Hvis næstformanden stiller op som formand og vil fratræde næstformandsposten uanset valgresultatet, skal der på samme repræsentantskabsmøde vælges næstformand for en 2-årig periode.  Hvis næstformanden på et repræsentantskabsmøde stiller op til valg som formand og bliver valgt, skal der på samme repræsentantskabsmøde vælges næstformand for en 2-årig periode. Stiller­lister til dette valg kan afleveres på selve repræsentantskabsmødet. Muligheden for denne situation skal, så snart den kendes, offentliggøres for medlemmerne.  Valgene afgøres ved almindelig stemmefler­hed af de afgivne stemmer dog således, at opnår ingen af de opstillede kandidater mindst 50 % af de afgivne stemmer, foretages en ny afstemning mellem de to kandidater, der opnåede flest stemmer. I tilfælde af stemme­lighed mellem de kandidater, der opnåede flest stemmer, foretages en ny afstemning mellem disse kandidater. Såfremt denne afstemning atter med­fører stemmelighed, afgøres valget ved lodtrækning ledet af en af mødets dirigenter.  **Stk. 3.** Formanden og næstformanden frikøbes af foreningen med normalt 100 %.  Formanden og næstformanden kan dog efter beslutning i hovedbestyrel­sen have en tilknytning til sin arbejdsplads på op til 10 %. Eventuelle andre indtægter i relation til formands-/næstformandshvervet modregnes i den løn, der udbetales af foreningen. Dette gælder tillige for andre medlemmer af hovedbestyrelsen.  Hvis formanden eller næstformanden efterfølgende mister valgbarhed efter stk. 1, skal vedkommende øjeblikkeligt fratræde som formand, hhv. næstformand.  **Stk. 4.** Ved formandens permanente fratræden, konstitueres næstformanden som formand indtil første ordinære repræsentantskabsmøde. Hovedbestyrelsen konstituerer sig herefter med ny næstformand indtil første ordinære repræ­sentantskabsmøde.   Hvis en kredsformand konstitueres som næstfor­mand, indtræder kredsens næstformand i konstitutionsperioden i hovedbestyrelsen.  Suppleanten indtræder i kredsbestyrelsen, som herefter konstituerer en ny næstformand.  **Stk. 5.** Ved formandens midlertidige fravær konstitueres næstformanden som formand. Hovedbestyrelsen kan, såfremt den finder det nødvendigt, konstituere ny næst­formand, jf. stk. 4.  **Stk. 6.** Ved næstformandens permanente fratræden konstituerer hovedbestyrel­sen sig med ny næstformand indtil første ordinære repræsentantskabsmøde, jf. stk. 4.  **Stk. 7.** Ved næstformandens midlertidige fravær kan hovedbestyrelsen, såfremt den finder det nødvendigt, konstituere ny næstformand jfr. stk. 6.  **§ 14. REPRÆSENTANTSKABET**  Repræsentantskabet er foreningens øverste myndighed.  **Stk. 2.**  Repræsentantskabet består af følgende:   |  |  |  | | --- | --- | --- | | På skoler med 1-19 medlemmer: En repræsentant |  | Opgøres 1. maj i repræsentantskabsmøde året | | På skoler med 20 - 39 medlemmer: 2 repræsentanter | | På skoler med 40 eller flere medlemmer: 3 repræsentanter | | Fra hver kreds: En repræsentant pr. påbegyndte 80 medlemmer | | Alle HB- og kredsbestyrelses medlemmer |  |  | | Pensionistudvalget: 4 repræsentanter |  |  | | De studerende ved Den frie Lærerskole: 2 repræsentanter, under forudsætning af, at gruppen udgør mindst 50 medlemmer pr. 1. maj i repræsentantskabsmødeåret |  | Formand og næstformand for gruppen. |   **Skolerepræsentanter:**  *På skoler med tillidsrepræsentant:*  Tillidsrepræsentanten er skolens repræsentant.  *På skoler med tillidsrepræsentant og 20 eller flere medlemmer gælder herudover:*  Tillidsrepræsentant-suppleanten er repræsentant nr. 2. Hvis der ikke er tillidsrepræsentant-suppleant og/eller der skal findes mere end to repræsentanter gennemfører tillidsrepræsentanten valget af repræsentant nr. 2 og følgende og melder resultatet til foreningens sekretariat senest den 1. september i repræsentantskabsmødeåret.  *På skoler uden tillidsrepræsentant:*  Der vælges repræsentant(er) således: Sekretariatet sender mail til alle medlemmer ansat på skolen med en opfordring til at vælge en (eller flere) repræsentant(er) blandt medlemmerne og melde resultatet til sekretariatet senest 1. september i repræsentantskabsmødeåret.  Hvis det ikke er muligt at gennemføre et valg, sender de medlemmer, der måtte ønske at opstille senest 1. september mail til sekretariatet herom.  I tilfælde af flere kandidater gennemfører sekretariatet en lodtrækning og finder repræsentanterne  Valg af repræsentanter gennemføres i august måned i repræsentantskabsmødeåret og er gældende fra 1. september og to år frem.    **Suppleanter for skolerepræsentanter:**  Hvis tillidsrepræsentanten får forfald indtræder tillidsrepræsentant-suppleanten, hvis en sådan er valgt.  Hvis repræsentanter fra en skole får forfald, vælger skolens medlemmer selv én enkelt suppleant, uanset antallet af repræsentanter med forfald. Valget foretages efter ovenstående regler og meddeles til foreningens sekretariat. Dette skal ske senest 3 uger før repræsentantskabsmødets afholdelse.  **For kombinerede skoler gælder:**  Kombinerede skoler, som pr. 1. maj i repræsentantskabsmødeåret har ingen eller én tillidsrepræsentant, behandles i alle henseender efter reglerne for én skole.  Kombinerede skoler som pr. 1. maj i repræsentantskabsmødeåret har to tillidsrepræsentanter, behandles i alle henseender som to enkelte skoler med hver sin repræsentant.  Hvis en kombineret skole efter 1. maj vælger en ekstra tillidsrepræsentant, er begge skolens tillidsrepræsentanter medlemmer af repræsentantskabet. Allerede valgte skolerepræsentanter fra den kombinerede skole bevarer deres plads i repræsentantskabet. Hvis skolen endnu ikke har valgt skolerepræsentanter, overtager den ekstra tillidsrepræsentant en af skolens ledige skolerepræsentant-pladser. Fra 1. maj i det følgende repræsentantskabs år opfattes og behandles pågældende kombinerede skole som to skoler.  **Kredsrepræsentanter:**  Der vælges et antal kredsrepræsentanter. Valget foregår elektronisk og gennemføres i perioden 10. – 15. september i repræsentantskabsmødeåret.  Kandidater opstiller sig selv i perioden 1. maj – 5. september i repræsentantskabsmødeåret,  Kredsens medlemmer har et antal stemmer svarende til antallet af repræsentanter, der skal vælges i kredsen, dog således at der kun kan afgives én stemme på hver kandidat af det samme medlem. Hvis der er flere opstillede end repræsentantskabs-pladser, er de ikke-valgte suppleanter for de valgte. Suppleanterne indkaldes i rækkefølge efter antal stemmer.  **Stk. 3.**  Ordinært repræ­sen­tant­­skabs­møde afholdes ultimo oktober eller primo november i ulige år. Tid, sted og dagsorden bekendtgøres i medlemsbladet og på foreningens hjemmeside senest 1. maj. Skriftlig/elektronisk indkaldelse af hvert enkelt medlem af repræsentantskabet sker mindst to uger før mødets afholdelse.  Hovedbestyrelsen kan beslutte, at et ordinært eller ekstraordinært repræsentantskabsmøde afholdes virtuelt, hvis ekstraordinære tvingende omstændigheder tilsiger dette.  **Stk. 4**.  Ekstraordinært repræsentantskabsmøde skal afholdes hvis mindst 1/3 af repræsentantskabets medlemmer eller et flertal i hovedbestyrelsen har fremsat krav herom med et begrundet dagsordensforslag.  Mødet skal afholdes senest en måned efter at et sådant krav er fremsat. Indkaldelse sker efter reglerne for ordinære repræsentantskaber, men med mindst tre ugers varsel. En enstemmig hovedbestyrelse kan dog i ganske særlige tilfælde indkalde til ekstraordinært repræsentantskabsmøde med en uges varsel.  **Stk. 5.**  Ethvert af foreningens medlemmer har taleret på repræsentantskabs­mødet.  Stemmeret på repræsentantskabsmøderne har alene repræsentantskabsmedlemmerne.  **Stk. 6.**  Repræsentantskabsmedlemmer eller disses suppleanter får rejseudgifter m.v. i forbindelse med repræsentantskabsmøder godtgjort af foreningen efter regler fastsat af hovedbestyrelsen.      **§ 15. REPRÆSENTANTSKABSMØDET**  Hovedbestyrelsen fastsætter dagsorden for det ordinære repræsentant­skabs­møde, idet dagsordenen dog mindst skal indeholde:  Valg af en eller flere dirigenter og stemmetællere.  Valg af referent.  Fastsættelse af mødets forretningsorden.  Hovedbestyrelsens beretning ved formanden.  Indkomne forslag.  Valg af formand eller næstformand.  Valg af revisor og revisorsuppleant.  Fastsættelse af budget og kontingent samt orientering om regnskab.  Eventuelt.  **Stk. 2.**  Hovedbestyrelsen er pligtig til at optage et forslag på dagsordenen, når et medlem senest 4 uger før afholdelsen af repræsentantskabsmødet skriftligt har fremsendt ønske herom til sekretariatet.  **Stk. 3**.  Hovedbestyrelsen er pligtig til at udsende alle indkomne forslag til repræsentantskabsmedlemmerne senest tre uger før repræsentantskabsmødet.  **§ 16. GENERALFORSAMLINGEN**  Der afholdes generalforsamling ultimo oktober eller primo november måned i lige år.  **Stk. 2.**  Generalforsamlingen består af kredsbestyrelsesmedlemmerne i foreningens 8 kredse samt foreningens formand og næstformand.  **Stk. 3.**  Generalforsamlingens medlemmer har en stemme hver og beslutninger træffes ved almindelig stemmeflerhed. I tilfælde af stemmelighed er formandens stemme afgørende.  **Stk. 4**  Indkaldelse af generalforsamlingen, indeholdende tid, sted og dagsorden skal ske med mindst 4 ugers varsel. Indkaldelse sker skriftligt til medlemmerne og offentliggøres på foreningens hjemmeside.  Generalforsamlingens dagsorden indeholder følgende punkter:  Valg af dirigent.  Valg af referent.  Vedtagelse af forretningsorden.  Formandens beretning.  Orientering om regnskab.  Vedtagelse af budget.  Eventuelt.  **§ 17. URAFSTEMNING**  En vedtagelse på et repræsentantskabsmøde - bortset fra resolutioner, vedtagelser om kontingenter, vedtægtsændringer og personvalg - kan af hovedbestyrelsen senest en måned efter repræsentantskabsmødets af­slut­ning sendes til urafstemning.  **Stk. 2.**  Ligeledes kan 1/3 af de fremmødte stemmeberettigede på repræsentant­skabsmødet kræve en vedtagelse, jf. stk. 1, sendt til urafstemning.  **Stk. 3.**  Ved urafstemning er alle almindelige medlemmer stemmeberettigede. Afstemningen skal foregå skriftligt/elektronisk og hemmeligt, og der kan stemmes enten ja, nej eller undlader at stemme.  **Stk. 4**.  En repræsentantskabsvedtagelse er forkastet, hvis et flertal af de i afstemningen deltagende almindelige medlemmer har stemt nej.  **Stk. 5**.  Afstemningen skal ske senest 14 dage efter vedtagelsen herom.  Hoved­be­styrelsen fastsætter i øvrigt de nærmere regler for afstemningen.  **Stk. 6**.  Indgåelse og fornyelse af overenskomster og aftaler i forbindelse med aftaleforhandlinger skal, hvis tiden tillader det, altid sendes til urafstemning.  **§ 18. REGNSKABSÅR**  Foreningens regnskabsår er kalenderåret. Foreningens regnskab revideres af statsautoriseret revisor. Hovedbestyrelsen underskriver og præsenterer det reviderede regnskab skriftligt på det ordinære repræsentantskabsmøde hhv. på generalforsamlingen samt på foreningens hjemmeside.  **Stk. 2**.  Repræsentantskabet vælger to interne revisorer samt en 1. suppleant og 2. suppleant for disse.  Foreningens revisorer og disses suppleanter skal i deres valgperiode være almindelige medlemmer af foreningen. Revisorer og suppleanter tiltræder umiddelbart efter valget.  **§ 19. TEGNINGSRET**  Foreningen er forpligtet ved formandens underskrift.  Formanden kan afgive fuldmagt til foreningens sekretariatschef.  Ved køb eller salg af fast ejendom, optagelse af lån, indgåelse af leje- eller leasingaftaler eller tilsvarende økonomisk forpligtende engagementer til en værdi af over en million kroner kræves underskrift fra halvdelen af hovedbestyrelsens medlemmer, herunder formandens og næstformandens underskrifter.  **§ 20. SEKRETARIATET**  Hovedbestyrelsen ansætter og afskediger sekretariatschefen. Sekretariatschefen ansætter og afskediger i samarbejde med forretningsudvalget øvrige sekretariatsmedarbejdere efter retningslinjer fastsat af hovedbestyrelsen.  **Stk. 2**.  Sekretariatets daglige ledelse forestås af sekretariatschefen med ansvar over for foreningens formand, der har ansvaret for, at de af repræsentant­skabet og hovedbestyrelsen afstukne retningslinjer følges.  **Stk. 3**.  Hovedbestyrelsen udarbejder en beskrivelse for sekretariatets almindelige arbejdsområde.  **§ 21. VEDTÆGTSÆNDRINGER**  Vedtægtsændringer kan kun finde sted på et repræsentantskabsmøde.  Der kræves en majoritet på 2/3 af de afgivne stemmer.  **§ 22. OPHÆVELSE**  Hvis mindst ¾ af de fremmødte stemmeberettigede på et repræsentant­skabs­­møde foreslår foreningen ophævet, skal forslaget afgøres ved en urafstemning i hele medlemskredsen. Såfremt ¾ af de afgivne stemmer ved urafstemningen er for en ophævelse, skal der senest en måned efter afstemningen indkaldes til et ekstraordinært repræsentantskabsmøde, der træffer den endelige bestem­mel­se om, hvordan afviklingen skal ske, og hvorledes foreningens midler skal anvendes.  **§ 23. IKRAFTTRÆDEN**  Nærværende vedtægter træder i kraft umiddelbart efter repræsentantskabsmødets afslutning.  Ændret på repræsentantskabsmødet i [sted] den [dato]  **Dirigenter:**  **Hovedbestyrelsen:**    **KREDSVEDTÆGTER FOR  FRIE SKOLERS LÆRERFORENING**  **§ 1. FORMÅL** Kredsen skal varetage interesserne for foreningens medlemmer i kredsen og via det lokale engagement medvirke til at fremme opfyldelsen af formålet for Frie Skolers Lærerforening. Kredsens aktiviteter udøves i henhold til vedtægter for Frie Skolers Lærerforening samt nærværende vedtægter.  **§ 2. VIRKSOMHED** Kredsens formål søges bl.a. fremmet ved:  at kredsbestyrelsen holder sig bedst muligt informeret om kredsmedlemmernes generelle ønsker og evt. særlige problemer.  at kredsbestyrelsen holder sig bedst muligt orienteret om arbejdet i foreningens hovedbestyrelse og her fremfører kredsmedlemmernes synspunkter.  at kredsbestyrelsen afholder faglige/pædagogiske møder og kurser for kredsmedlemmerne, og herunder varetager dele af tillidsrepræsentantuddannelsen  at kredsbestyrelsen medvirker til bedst muligt informationsniveau i kredsen om foreningens arbejde.  at kredsbestyrelsen tager aktiv del i medlemsorganiseringen.  at kredsbestyrelsen udfører de af hovedbestyrelsen uddelegerede konkrete arbejdsområder  **§ 3. MEDLEMMER** Kredsens medlemmer består af de personer, som efter foreningens vedtægter er henført til kredsen.  Medlemmer har stemmeret i kredsen efter samme regler som anført i foreningens vedtægter. Kredsens pensionistmedlemmer kan deltage i kredsens arrangementer og i kredsgeneralforsamlingen, dog uden stemmeret.  **§ 4. KREDSBESTYRELSEN**  Kredsen ledes af en bestyrelse, der består af en formand, næstformand og tre andre medlemmer. Kredsbestyrelsens kompetencer følger af foreningens ved­­tæg­ter.  **Stk. 2.** Kredsbestyrelsen vælges på den årlige generalforsamling i kredsen jf. § 6 nedenfor.  **Stk. 3.** Den nyvalgte kredsbestyrelse og kredsrevisorer træder i funktion den 1. maj.  **Stk. 4** Kredsbestyrelsen konstituerer sig selv med en økonomiansvarlig. Et kredsbestyrelsesmedlem kan varetage flere opgaver. Kredsformanden kan dog ikke vælges som økonomiansvarlig. Kredsbestyrelsen nedsætter sine egne udvalg, og den udpeger evt. andre repræsentanter i det omfang, sådant ikke strider mod retningslinjer vedtaget af hovedbestyrelsen.  **Stk. 5.** Hvis et kredsbestyrelsesmedlem efterfølgende mister valgbarhed efter § 6, stk. 7, skal ved­kommende øjeblikkeligt fratræde.  Ved kredsformandens permanente fratræden i valgperioden, konstitueres næstformanden som formand. Derefter konstitu­eres et kredsbestyrelsesmedlem som næstformand og 1. suppleanten indtræder i kredsbestyrelsen. Ved den førstkommende kredsgeneralforsamling vælges ny formand for kredsen.  Hvis kredsformanden konstitueres som foreningens næstformand ændres kredsbestyrelsen i overensstemmelse med foreningsvedtægtens § 13, stk. 4.  I tilfælde af øvrige kredsbestyrelsesmedlemmers fratræden i valgperioden skal den resterende kredsbestyrelse foretage ny konstituering.  **§ 5. KREDSBESTYRELSESMØDER** Forretningsorden for kredsbestyrelsens møder fastsættes af kredsbe­sty­rel­sen.  I tilfælde af stemmelighed ved beslutninger på kredsbestyrelsesmøderne er kredsformandens stemme udslagsgivende.  **Stk. 2.** Regler for antal møder, mødernes dagsorden, udvalgsnedsættelse m.v. fastsættes af kredsbestyrelsen.  **Stk. 3.** Der optages referat af kredsbestyrelsens møder, og hovedbestyrelsen har adgang til referaterne.  **§ 6. KREDSGENERALFORSAMLINGER**  Kredsgeneralforsamlingen er kredsens øverste myndighed.  **Stk. 2.**  Generalforsamlingen afholdes inden udgangen af april. Tid og sted bekendtgøres - skriftligt eller elektronisk - senest seks uger før afholdelsen. Dagsorden bekendtgøres - skriftligt eller elektronisk - senest to uger før generalforsamlingens afholdelse.  **Stk. 3.**  Kredsbestyrelsen fastsætter dagsorden for den årlige generalforsam­ling, idet dagsordenen dog mindst skal indeholde:   1. Valg af dirigent og stemmetællere. 2. Valg af referent. 3. Fastsættelse af forretningsorden. 4. Kredsbestyrelsens beretning ved kredsbestyrelsesformanden. 5. Regnskabsaflæggelse ved kredsens økonomiansvarlige. 6. Indkomne forslag. 7. Valg af kredsformand eller kredsnæstformand. 8. Valg af kredsbestyrelsesmedlemmer og to suppleanter. 9. Valg af to revisorer og to revisorsuppleanter. 10. Fastsættelse af budget. 11. Eventuelt.   **Stk. 4.**  På generalforsamlingen udarbejdes et beslutningsreferat, der underskri­ves af dirigenten og referenten. Beslutningsreferatet indsendes til for­enin­gens sekretariat senest to uger efter generalforsamlingens afholdelse.  **Stk. 5.**  Kredsbestyrelsen er pligtig til at optage et forslag på dagsordenen, når et medlem senest tre uger før generalforsamlingen skriftligt har fremsendt ønske herom.  **Stk. 6.**  Kredsbestyrelsen er pligtig til at udsende - skriftligt eller elektronisk - alle indkomne forslag - herunder forslag til kredsbudget - senest to uger før generalforsamlingen.  **Stk. 7**  Senest tre uger før afholdelsen af generalforsamlingen skal kandidater, der ønsker at opstille til valg som kredsformand, kredsnæstformand, kredsbestyrelsesmedlemmer, kredsbestyrelsessuppleanter, kredsrevisorer og kredsrevisorsuppleanter sende en skriftlig eller tilsvarende elektronisk tilkendegivelse til kredsbestyrelsen, hvoraf det fremgår, at de er kandidater. Af det fremsendte skal det tydeligt fremgå, hvilken post der kandideres til, hvem der opstiller, og datoen for valgets afholdelse. En kandidat kan tilkendegive, at vedkommende ønsker at opstille til flere poster.  Tilkendegivelsen må kun indeholde navnet på en kandidat, der tilhører kredsen. Medlemmer, der samtidig er valgt til bestyrelsen i en skoleorganisation, hvis skoler er omfattet af foreningens overenskomster er ikke valgbare. Det samme gælder f medlemmer, der er valgt med fuld stemmeret til bestyrelsen for en fri skole, eller som suppleant for et bestyrelsesmedlem med fuld stemmeret. .  **Stk. 8**.  I ulige år vælges i kredsene 1, 3, 5 og 7 kredsformand og to kredsbestyrelsesmedlemmer. I ulige år vælges i kredsene 2, 4, 6 og 8 kredsnæstformand og et kredsbestyrelsesmedlem.  I lige år vælges i kredsene 1, 3, 5, og 7 kredsnæstformand og et kredsbestyrelsesmedlem. I lige år vælges i kredsene 2, 4, 6 og 8 kredsformand og to kredsbestyrelsesmedlemmer.  Valg af kredsbestyrelsessuppleanter, kredsrevisorer og disses suppleanter foretages hvert år.  **Stk. 9**  Først vælges kredsformand eller kredsnæstformand. Valget gælder for to år.  Hvis kredsnæstformanden stiller op til valg som kredsformand og vil fratræde kredsnæstformandsposten uanset valgresultatet, skal der på samme generalforsamling vælges kredsnæstformand for en etårig periode.  Hvis kredsnæstformanden på en generalforsamling stiller op til valg som kredsformand og bliver valgt, skal der på samme generalforsamling vælges kredsnæstformand for en etårig periode. Muligheden for denne situation skal, så snart den kendes, offentliggøres for medlemmerne.  På stemmesedlen skal kredsformands- eller kredsnæstformandskandidaterne være opført i alfabetisk rækkefølge efter efternavnet. Der må kun afgives en stemme til hver post.  Valget afgøres ved almindelig stemmeflerhed af de afgivne stemmer dog således, at opnår ingen af de opstillede kandidater mindst 50 % af de afgivne stemmer, foretages en ny afstemning mellem de to kandidater, der opnåede flest stemmer. I tilfælde af stemmelighed mellem de kandidater, der opnåede flest stemmer, foretages en ny afstemning mellem disse kandidater. Såfremt denne afstemning atter medfører stemmelighed, afgøres valget ved lodtrækning ledet af mødets dirigent.  **Stk. 10**.  Derefter vælges det nødvendige antal kredsbestyrelsesmedlemmer.  På stemmesedlen er kredskandidaterne opført i rækkefølge, ordnet alfabetisk efter efternavnet. Er en af kandidaterne blevet valgt til formand eller næstformand, slettes han/hun på stemmesedlen, inden denne udleveres.  Stemmesedlen må højst være forsynet med krydser, der svarer til det antal kredsbestyrelsesmedlemmer, der skal vælges. Der må højst sættes et kryds ud for hver bestyrelseskandidat. Valget afgøres ved simpel stemmeflerhed. I tilfælde af stemmelighed foretages en ny afstemning mellem disse kandidater. Såfremt denne afstemning atter medfører stemmelighed, afgøres valget ved lodtrækning, der foretages af generalforsamlingens dirigent.  Valgets resultat offentliggøres på generalforsamlingen.  **Stk. 11.**  Derefter vælges to kredsbestyrelsessuppleanter efter samme fremgangsmåde som i stk. 10. Den af de to suppleanter, der opnår højst stemmetal, er 1.- suppleant. En suppleant, der indtræder i kredsbestyrelsen, kan alene fungere i den periode, pågældende er valgt som suppleant.  **Stk. 12.**  Til sidst vælges kredsrevisorer og disses suppleanter efter samme fremgangsmåde som i stk. 10. Disse afgår, hvis de mister valgbarhed i valgperioden.  **Stk. 13**.  I tilfælde af kandidatmangel påhviler det kredsbestyrelsen at finde og opstille det manglende antal kandidater.  **Stk. 14**.  Sekretariatet bistår kredsbestyrelsen med forberedelserne til valgene.  **Stk. 15.**  Hvis særlige omstændigheder gør det tvingende nødvendigt, kan hovedbestyrelsen beslutte, at tidspunktet for afholdelse af kredsgeneralforsamlingen udsættes og/eller fristen for indkaldelse forkortes. Kredsgeneralforsamlingen gennemføres i dette tilfælde hurtigst muligt efter 1. maj, dog ikke på et tidspunkt, hvor det må forventes, at et ikke uvæsentligt antal medlemmer er forhindret i at deltage.  Varslet for indkaldelse skal mindst svare til varslet for indkaldelse af ekstraordinære kredsgeneralforsamlinger. Dagsorden bekendtgøres senest to uger før generalforsamlingen. Fristen efter stk. 7 forkortes så meget, at der bliver tid for eventuelle kandidater til efter indkaldelsen at overveje, om de vil kandidere.  **§ 7. EKSTRAORDINÆR KREDSGENERALFORSAMLING**  Ekstraordinær kredsgeneralforsamling indkaldes af kredsbestyrelsen med mindst to ugers varsel.  Ekstraordinær kredsgeneralforsamling skal afholdes senest en måned efter, at mindst 1/3 af kredsmedlemmerne skriftligt har fremsat krav herom med et motiveret dagsordensforslag    **§ 8. ØKONOMI**  Kredstilskuddet beregnes i forbindelse med den årlige budgetlægning efter retningslinjer fastsat af hovedbestyrelsen.  **Stk. 2.**  Kredsens økonomi administreres for så vidt angår betalinger, bogføring og formueforvaltning af sekretariatet på grundlag af beslutninger i kredsen.  Kredsen råder over egne driftsmidler gennem en konto i foreningen. Kredsens formue er ligeledes placeret i foreningen.  Kredsbestyrelsen orienteres løbende om kredsens økonomi af kredsens økonomiansvarlige. Der udarbejdes årlige regnskaber og budgetter for kredsen.  Regnskabet skal gennemgås af de valgte kredsrevisorer.  Kredsens regnskabsår følger foreningens regnskabsår.  **Stk. 3.** Af kredsens midler kan kredsbestyrelsen afholde nødvendige udgifter, der er en følge af beslutninger truffet i overensstemmelse med nærværende vedtægter og foreningens vedtægter  **§ 9. OPHÆVELSE OG ÆNDRING AF VEDTÆGTER** Nærværende vedtægter er fastlagt af foreningens repræsentantskab, der alene, efter samme regler som krævet for ændring af foreningens ved­tæg­ter, kan foretage ændringer og træffe beslutning om ophævelse af en kreds.  **§ 10. IKRAFTTRÆDEN** Nærværende kredsvedtægter træder i kraft med virkning pr. [dato].    **VEDTÆGTER FOR  FRIE SKOLERS LÆRERFORENINGS DISPOSITIONSFOND**  **§ 1.**  Frie Skolers Lærerforenings Dispositionsfond er stiftet af Frie Grund­skolers Lærerforening på repræsentantskabsmødet i 1980.  **§ 2.**  Dispositionsfondens formål er at yde støtte til faglige/fagpolitiske akti­vi­teter, der er i­værksat eller tænkes iværksat af med­lemmer af Frie Skolers Lærerforening i overensstemmelse med Frie Skolers Lærerforenings hovedbestyrelse eller den lokale kredsbestyrelse i samarbejde med hovedbestyrelsen. Herudover kan der ydes støtte til andre lønmodtagerorganisationers faglige/fagpoli­ti­ske aktiviteter.  **§ 3.**  Fondens bestyrelse udgøres til enhver tid af Frie Skolers Lærerforenings hovedbestyrelse. Fonden er forpligtet ved formandens underskrift. Formanden kan afgive fuldmagt til Frie Skolers Lærerforenings sekretariatschef.  Ved køb eller salg af fast ejendom, optagelse af lån, indgåelse af leje- eller leasingaftaler eller tilsvarende økonomisk forpligtende engagementer til en værdi af over en million kroner kræves underskrift fra halvdelen af hovedbestyrelsens medlemmer, herunder formandens og næstformandens underskrift.  **§ 4.**  Indbetalinger til fonden besluttes på Frie Skolers Lærerforenings repræsentantskabsmøde. Størrelsen af indbetalingerne fastsættes på Frie Skolers Lærerforenings repræsentantskabs­møde gennem ved­ta­gel­se af kontingentet.  Indtil 50 % af fondens midler kan anbringes som aktiekapital eller anpartskapital i det for­sikringsselskab, i hvilken de fremtidige pensionsmidler for lærere forvaltes.  Endvidere kan fondens midler efter hovedbestyrelsens beslutning an­bringes i fast ejendom tilhørende Frie Skolers Lærerforening. I dette tilfælde fastsættes forrentningen efter beslutning i hovedbestyrelsen.  Hovedbestyrelsen fastlægger de overordnede retningslinjer for dispositionsfondens formueforvaltning med henblik på at sikre formuen og det bedst mulige afkast ud fra et økonomisk og etisk forsvarligt grundlag.  Fondens midler anbringes således, at de sam­lede midler straks kan bringes i anvendelse i henhold til § 2.  **§ 5.**  Fondens regnskab revideres af en statsautoriseret revisor , underskrives af bestyrelsen og forelægges repræsentantskabet til godkendelse.  **§ 6**.  Nærværende vedtægter kan ændres ved 2/3 flertal af de afgivne stemmer på Frie Skolers Lærerforenings repræsentantskabsmøde. Samme majoritet kræves ved en opløsning af fonden. Såfremt fonden op­lø­ses, skal o­verskydende midler anvendes til uddannelses- og alment gavnlige formålfor medlemmer af Frie Skolers Lærerforening. |